ศิษย์ธรรมกายสวดมนต์ต้าน หลังตำรวจเตรียมบุกจับ “ธัมมชโย”
ศิษย์ธรรมกายสวดมนต์ต้าน หลังตำรวจเตรียมบุกจับ "ธัมมชโย"
27 ธ.ค. 2559

ผู้สื่อข่าวรายงานว่า วันนี้ (27 ธ.ค.) เมื่อเวลา 05.00.น. ชุดปราบจลาจล ชุดควบคุมฝูงชนกองบัญชาการตำรวจภูธรภาค1 จำนวนหลายกองร้อย ทั้ง จังหวัดปทุมธานี จังหวัดพระนครศรีอยุธยา จังหวัดนนทบุรี จังหวัดสระบุรี จังหวัดสมุทรปราการ เจ้าหน้าที่ DSI เจ้าหน้าที่ทหาร เจ้าหน้าที่ฝ่ายปกครอง เจ้าหน้าที่เก็บกู้วัตถุระเบิด และรถขยายเสียง ได้สนธิกำลังตามประตูต่างๆทั้งหมดโดยรอบวัดพระธรรมกาย อ.คลองหลวง จ.ปทุมธานี
โดยที่ประตูที่ 7 ฝั่งถนนบางขัน-หนองเสือ ต.คลองสอง อ.คลองหลวง จ.ปทุมธานี มีเจ้าหน้าที่ตำรวจจำนวนหนึ่งกองร้อยเตรียมความพร้อมอยู่บริเวณหน้าวัดพระธรรมกาย ในส่วนประตูที่ 5และประตูที่ 6 ฝั่งคลองแอน ต.คลองสาม อ.คลองหลวง จ.ปทุมธานี ซึ่งมีรายงานข่าวว่าทางเจ้าหน้าที่ตำรวจจะเข้ารื้อถอนสิ่งปลูกสร้างหน้าบริเวณประตูที่ 6 โดยมีทางเจ้าหน้าที่ตำรวจจำนวนหนึ่งกองร้อยค่อยเตรียมความพร้อมอยู่ในขณะนี้
ทั้งนี้ที่หน้าประตูที่ 6 หน้าหอฉันคุณยายจันทร์ขนนกยูง นั้นได้มีศิษยานุศิษย์วัดพระธรรมกาย นั่งสวดมนต์ปิดหน้าประตูอยู่กันเป็นจำนวนมากและทุกคนต่างสวมใส่หมวกพร้อมผ้าปิดปากกันทุกคน โดยมีเจ้าหน้าที่รักษาความปลอดภัยวัดพระธรรมกายค่อยตรวจสอบอย่างเข้มงวดโดยไม่อนุญาตให้บุคคลใดเข้าออกนอกจากศิษยานุศิษย์วัดพระธรรมกายเท่านั้นซึ่งขณะนี้ตำรวจได้เจรจากับทางวัดให้รื้อถอนสิ่งปลูกสร้างล้ำที่สาธารณะ แต่การเจรจายังคงดำเนินไป โดยทั้งสองฝ่ายคุมเชิงกันอยู่